《戚氏 沤尹为畹华索赋此调，走笔应之》
清代·况周颐

伫飞鸾。萼绿仙子綵云端。影月娉婷，浣霞明艳，好谁看。

华鬟。梦寻难。当歌掩泪十年间。文园鬓雪如许，镜里长葆几朱颜。

缟袂重认，红帘初捲，怕春暖也犹寒。乍维摩病榻，花雨催起，著意清欢。

丝管赚出婵娟。珠翠照映，老眼太辛酸。春宵短、繫骢难稳，栩蝶须还。

近尊前。暂许对影香南。笛语遍写乌阑。番风渐急，省识将离，已忍目断关山。

念我沧江晚，消何逊笔，旧恨吟边。未解清平调苦，道苔枝、翠羽信缠绵。

剧怜画罨瑶台，醉扶纸帐，争遣愁千万。算更无、月地云阶见。

谁与诉、鹤守缘悭。甚素娥、暂缺能圆。更芳节、后约是今番。

耐清寒惯，梅花赋也，好好纫兰。

作者简介：况周颐（1859～1926）晚清官员、词人。原名周仪，因避宣统帝溥仪讳，改名周颐。字夔笙，一字揆孙，别号玉梅词人、玉梅词隐，晚号蕙风词隐，人称况古，况古人，室名兰云梦楼，西庐等。广西临桂（今桂林）人，原籍湖南宝庆。光绪五年举人，曾官内阁中书，后入张之洞、端方幕府。一生致力于词，凡五十年，尤精于词论。与王鹏运、朱孝臧、郑文焯合称“清末四大家”。著有《蕙风词》、《蕙风词话》。